Document ID: 32008D0027

ΑΠΌΦΑΣΗ ΤΗΣ ΕΠΙΤΡΟΠΉΣ
της 21ης Δεκεμβρίου 2007
για τον καθορισμό της κοινοτικής χρηματοδοτικής συνδρομής στις δαπάνες που έγιναν στο πλαίσιο των έκτακτων μέτρων που ελήφθησαν για την καταπολέμηση της γρίπης των πτηνών στο Ηνωμένο Βασίλειο το 2006
[κοινοποιηθείσα υπό τον αριθμό Ε(2007) 6687]
(Το κείμενο στην αγγλική γλώσσα είναι το μόνο αυθεντικό)
(2008/27/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3 και το άρθρο 3α παράγραφος 1,
Εκτιμώντας τα ακόλουθα:
(1)
Το 2006 εκδηλώθηκαν κρούσματα της γρίπης των πτηνών στο Ηνωμένο Βασίλειο. Η εμφάνιση της νόσου αυτής αποτελεί σοβαρό κίνδυνο για το κοινοτικό ζωικό κεφάλαιο.
(2)
Για να αποτραπεί η εξάπλωση της νόσου και να διευκολυνθεί η εξάλειψή της το συντομότερο δυνατό, η Κοινότητα πρέπει να συμμετάσχει χρηματοδοτικά στις επιλέξιμες δαπάνες που πραγματοποίησε το εν λόγω κράτος μέλος για τη λήψη έκτακτων μέτρων καταπολέμησης της νόσου, όπως προβλέπεται στην απόφαση 90/424/ΕΟΚ.
(3)
Με την απόφαση 2007/272/ΕΚ της Επιτροπής, της 25ης Απριλίου 2007, σχετικά με τη χρηματοδοτική συνδρομή της Κοινότητας στο πλαίσιο έκτακτων μέτρων για την καταπολέμηση της γρίπης των πτηνών στο Ηνωμένο Βασίλειο το 2006 (2), χορηγήθηκε χρηματοδοτική συνδρομή ύψους 50 % των επιλέξιμων για κοινοτική χρηματοδότηση δαπανών υλοποίησης των μέτρων που ελήφθησαν για την καταπολέμηση των εν λόγω κρουσμάτων.
(4)
Σύμφωνα με την εν λόγω απόφαση, η κοινοτική χρηματοδοτική συνδρομή θα καταβληθεί βάσει του αιτήματος που υποβλήθηκε από το Ηνωμένο Βασίλειο στις 18 Μαΐου 2007 και των δικαιολογητικών που αναφέρονται στο άρθρο 7 του κανονισμού (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ του Συμβουλίου (3).
(5)
Βάσει των ανωτέρω, πρέπει τώρα να καθοριστεί το συνολικό ποσό της κοινοτικής χρηματοδοτικής συνδρομής για τις επιλέξιμες δαπάνες που συνδέονται με την εξάλειψη της γρίπης των πτηνών στο Ηνωμένο Βασίλειο το 2006.
(6)
Με βάση τα αποτελέσματα των επιθεωρήσεων που διενεργήθηκαν από την Επιτροπή σύμφωνα με τους κοινοτικούς κτηνιατρικούς κανόνες και τους όρους χορήγησης κοινοτικής χρηματοδοτικής ενίσχυσης, δεν μπορεί να αναγνωριστεί ως επιλέξιμο για κοινοτική χρηματοδοτική συνδρομή ολόκληρο το ποσό των δαπανών που υποβλήθηκαν.
(7)
Οι παρατηρήσεις της Επιτροπής, η μέθοδος υπολογισμού των επιλέξιμων δαπανών και τα τελικά συμπεράσματα ανακοινώθηκαν στο Ηνωμένο Βασίλειο με επιστολή της 5ης Οκτωβρίου 2007.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συνολική κοινοτική χρηματοδοτική συνδρομή για την κάλυψη των δαπανών που συνδέονται με την εξάλειψη της γρίπης των πτηνών στο Ηνωμένο Βασίλειο το 2006, σύμφωνα με την απόφαση 2007/272/ΕΚ, καθορίζεται σε 385 363,67 ευρώ.
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
Βρυξέλλες, 21 Δεκεμβρίου 2007.

Labels: 18
15
6